Chi nuree wa kĩare paneesid̶au.
Mau norema maarãba kuitaasid̶au chi Jesús baara nibabadaurã ãchi du ab̶a jãbad̶e wãsid̶au.
Unusid̶au jãba ab̶a aria nub̶uasii maud̶e Jesús ãchi baara wãabasii.
Maud̶e jãbarã maucha Tiberias puurud̶ebena topana chesid̶au Dachi Mechiuba Dachi Akõremaa bichíturu kid̶ibai aped̶a ẽbẽrarãmaa pan kobiad̶amaa.
Ẽbẽrarãba kuitaasid̶au Jesús,
ichi baara nibabadaurã sid̶a aria panuuwãe.
Maud̶eeba ãchi mau jãbad̶e ataukuad̶aped̶a Capernaum puurud̶aa Jesús jʉrʉd̶e wãsid̶au.
Jesús mar kĩare nii unusid̶aud̶e id̶isid̶au:
—Jaradeabarii,
bichi ¿sakaed̶e nama neesma?
Jesusba panausii:
—Mʉʉba biawãra jaraaruu:
machiba kauwa ũrid̶awẽa panuu mʉʉba ẽbẽrarãba ne poyaa waud̶akau waud̶aba kuitaabi b̶uu.
Bari Mʉ jʉrʉ panuu pan b̶i jãwaaduud̶aa kosid̶aud̶eeba.
Trajarã́sturu chiko b̶eraabarii nedod̶ai baita.
Maumaarã trajásturu chi Dachi Akõre ome ewaricha chokae b̶uabibarii chiko nedod̶ai baita.
Mau mʉ,
chi Ẽbẽra Ba B̶uad̶aba deai.
Dachi Akõreba mʉ mau baita b̶usii.
Maud̶eeba ãchiba id̶isid̶au:
—Daiba ¿kãare waud̶aima Dachi Akõre traju waud̶ai baita?
Dachi Akõreba waubi b̶uu traju naubʉ:
mʉ,
chi ichiba bʉid̶ad̶e ijãad̶ai panuu.
Maud̶eeba ãchiba Jesusmaa id̶isid̶au:
—¿Bichiba daimaa kãare unubiaima bichi bed̶ea ijãad̶amera?
Dachi nabẽrarãba drua sirua wãꞌãe b̶uud̶e maná kosid̶au.
Dachi Akõre bed̶ead̶e jara b̶uu:
“Ichiba bajãad̶ebena pan deasii ãchiba kod̶amera”.
¿Bichiba kãare sãaima?
Maud̶e Jesusba panausii:
—Mʉʉba biawãra jaraaruu,
mau bajãad̶ebena pan Moisesba machimaa deabasii.
Mʉ Chacháburu deasii.
Mau awara bajãad̶ebena chi biawãra pan machimaa dea b̶uu.
Mau Dachi Akõreba deabarii pan bajãad̶ebena need̶aba chi nau iujãad̶ebenarã chokae b̶uabiabarii.
Ãchiba jarasid̶au:
—Dai Mechiu,
mau pan daimaa ewaricha dea b̶uase.
Jesusba jarasii:
—Mau Mʉʉbʉ.
Mʉ chi chokae b̶uabibarii panbʉ.
Maud̶eeba chi mʉʉmaa neeruu waa jarrbisia b̶uabai maud̶e chi mʉʉd̶e ijãa b̶uu waa obisia b̶uabai.
Maamina mʉʉba jarad̶a kĩra,
mʉʉba ẽbẽrarãba ne poyaa waud̶akau waud̶a machiba unusid̶amina ijãad̶akau.
Chi mʉ Chachaba mʉʉmaa dea b̶uu ẽbẽrarã mʉʉmaa need̶ai;
maarã duabʉikaabai.
Mʉ bajãad̶ebena need̶awãe michi kʉ̃ria waui baita.
Maumaarã neesii mʉ bʉid̶aba kʉ̃ria b̶uu waui baita.
Mʉ bʉid̶aba kʉ̃ria b̶uu ichiba mʉʉmaa dead̶arã ab̶a bid̶a wãꞌãerãad̶amera.
Kʉ̃ria b̶uu nau baribai ewarid̶e mʉʉba joma ãchi chokae jiradubiai.
Mʉ Chachaba biawãra kʉ̃ria b̶uu ẽbẽrarãba mʉ ichi Warr kuitaad̶aped̶a ijãad̶ai ichi ome ewaricha chokae nuread̶amera.
Makaburu mʉʉba ãchi nau baribai ewarid̶e chokae jiradubiai.
Jesusba «mʉ chi pan bajãad̶ebena need̶a» asiid̶eeba,
chi judiorã aria duanuurãba ichi ʉ̃rʉbena kachirua berreasid̶au.
Naka jarasid̶au:
—¿Nau Jesús,
José warrwãeka?
Chi akõre,
chi nawe dachiba unubadau.
¿Ichiba sakãe bajãad̶ebena neesii a b̶uma?
Maka panuud̶e Jesusba jarasii:
—Waa kachirua berrearã́sturu.
Ab̶au bid̶a poyaa mʉʉd̶e ijãabai mʉ Chacha,
chi mʉ bʉid̶aba ichi mʉʉmaa eneewẽebʉrã.
Maamina mʉ Chachaba eneeruubʉrã nau iujãa baribai ewarid̶e mau ẽbẽra mʉʉba chokae jiradubii.
Dachi Akõre baita berreabadaurã kartad̶e naka jara b̶uu:
“Dachi Akõréburu jomaurãmaa jaradeai”.
Maka barikiuba mʉ Chacha bed̶ea ũriped̶a ichi ʉ̃rʉbena kuitaaped̶a mʉʉd̶e ijãad̶e neei.
Mauba jarawẽa b̶uu ab̶aba Dachi Akõre unusii.
Ab̶aburu mʉʉba Dachi Akõre unubarii ichimarebena neesiid̶eeba.
»Mʉʉba biawãra jaraaruu:
ẽbẽraba mʉʉd̶e ijãaruubʉrã Dachi Akõre ome ewaricha chokae b̶uai uru b̶uai.
Mʉ chi panbʉ,
chi chokae b̶uabibarii.
Machi nabẽraed̶ebenarãba drua sirua wãꞌãe b̶uud̶e maná kosid̶amina biusid̶au.
Maamina barikiuba nau pan bajãad̶ebena need̶a kooruubʉrã biubai.
Mʉ chi panbʉ,
chi chokae b̶uabibarii,
chi bajãad̶ebena need̶a.
Barikiuba mau pan kooruubʉrã ewaricha chokae b̶uai.
Chi mʉʉba dea b̶uu pan mʉ kakuabʉ.
Mʉʉba mʉ kakua deai,
mauba ẽbẽrarã chokae nuread̶amera.
Maka b̶uud̶e judiorã chiya kĩru berrea bara b̶eesii:
—¿Saka ichiba ichi kakua dachimaa kobiaima?
Maud̶e Jesusba jarasii:
—Mʉʉba biawãra jaraaruu:
machiba mʉ,
chi Ẽbẽra Ba B̶uad̶a kod̶awẽebʉrã maud̶e mʉ oa dod̶awẽebʉrã,
chokae panad̶aabai.
Mʉ kakua chi biawãra chikobʉ.
Mʉ oa chi biawãra dobadaubʉ.
Maud̶eeba chi mʉ kooruu maud̶e chi mʉ oa dooruu Dachi Akõre ome ewaricha chokae b̶uai.
Nau iujãa baribai ewarid̶e mʉʉba mau ẽbẽra chokae jiradubii.
Chi mʉ kooruu maud̶e chi mʉ oa dooruu mʉ ome b̶uu maud̶e mʉ ichi ome b̶uu.
Mʉ Chacha chokae b̶uabariiba mʉ bʉisii.
Ara mau kĩra chi mʉ kooruu mʉʉd̶eeba chokae b̶uai.
Mʉ bajãad̶ebena need̶a panbʉ.
Machi nabẽraed̶ebenarãba maná kobachid̶amina joma biusid̶au.
Maamina mʉ maná kĩra niiwãe.
Chi nau pan ko b̶uu ewaricha chokae b̶uai.
Jesusba joma mau Capernaumd̶e jaradeasii judiorã araa ãbua imibadau ded̶e.
Mau jaradea b̶uu ũrisid̶aud̶e ãrea Jesús baara nureeba jarasid̶au:
«Jãuba jarad̶a chaarea b̶uu.
¿Kaiba poyaa ijãaima?»
Jesusba kuitaasii ichiba jaradead̶a ʉ̃rʉbena ãchi maka kachirua berrea panuu.
Maud̶eeba jarasii:
—Machimaarã,
mʉʉba jaradead̶a ¿chaarea b̶uka?
Maka b̶uubʉrã machiba mʉ,
chi Ẽbẽra Ba B̶uad̶a chi naa b̶uad̶amaa ʉtaa wãaruu unuuduubʉrã ¿saka kʉ̃risiad̶aima?
Dachi Akõre Jauríburu chokae b̶uabiabarii.
Nau kakuaba poyaa maka waukau.
Mʉʉba machimaa jaradea b̶uu Dachi Akõre Jauriba dachi chokae b̶uabiabarii ʉ̃rʉbena.
Maamina machid̶ebena chi nureeba wabid̶a mʉ bed̶ea ijãad̶awẽa panuu.
Jesusba maka jarasii ichiba arab̶aed̶eed̶e kuitaa b̶uad̶ad̶eeba kairãba ichi bed̶ea ijãad̶awẽa panuu,
maud̶e kaiba ichi jidaubii b̶uu.
Maud̶e Jesusba jarasii:
—Maud̶eeba mʉʉba jarasii:
mʉ Chachaba ẽbẽra mʉʉmaa eneewẽebʉrã,
mau ẽbẽraba poyaa mʉʉd̶e ijãabai.
Maud̶eeba ãrea Jesús baara nibaped̶aad̶aba ichi ida b̶usid̶au.
Waa ichi baara nibad̶aabasii.
Maud̶eeba Jesusba ichiba 12 jʉrʉ adaud̶arãmaa jarakuasii:
—¿Machi sid̶a wãaduka?
Simón Pedroba panausii:
—Dai Mechiu,
dai ¿kaimaa wãd̶aima?
Ab̶a bichiaburu daimaa jaradeabarii Dachi Akõre ome ewaricha chokae nuread̶amera.
Daiba bichi bed̶ea biawãra ijãa panuu,
maud̶e daiba biawãra kuitaa panuu bichi Dachi Akõreba Bʉid̶a Jipa Nii.
Jesusba jarasii:
—Machi 12 panuu mʉʉba jʉrʉ adausii mʉ baara nibad̶amera.
Maamina machid̶ebena ab̶a jʉbawãe niid̶ebʉ.
Jesusba Judas,
Simón Iscariote warr ʉ̃rʉbena berrea b̶uasii.
Mauba Jesús jidaubisii ichi baara nibabadaurã 12 panuud̶ebenamina.